b'\n_START_ARTICLE_\nLepra\n_START_SECTION_\nHist\xc3\xb2ria\n_START_PARAGRAPH_\nLa lepra \xc3\xa9s una malaltia coneguda des de l\'antiguitat. Les primeres restes de la lepra es troben a un esquelet a l\'\xc3\x8dndia, que data del 4000aC, al Rajasthan. Alguns dels primers manuscrits on apareix la lepra s\xc3\xb3n del 600aC i es troben a la zona de les actuals Xina, \xc3\x8dndia i Egipte. Es va pensar durant molt de temps que el seu origen era asi\xc3\xa0tic i que es va estendre durant l\'ocupaci\xc3\xb3 d\'Alexandre el gran i posteriorment pels fen\xc3\xadcis i Roma (actualment un estudi del 2005 del seu genoma, a l\'institut Pasteur, de Monnot Mark i Stewart Cole en situarien l\'origen a \xc3\x80frica o Orient mitj\xc3\xa0 desmentint-ne aquesta teoria d\'origen asi\xc3\xa0tic). Amb el transport d\'esclaus africans cap a Am\xc3\xa8rica la malaltia tamb\xc3\xa9 es va estendre al nou continent._NEWLINE_La B\xc3\xadblia cont\xc3\xa9 passatges que es refereixen a la lepra, tant a l\'Antic Testament com en el Nou. \xc3\x89s impossible de saber si \xc3\xa9s la mateixa malaltia o alguna de les seves variants. El terme "lepra" ha estat usat per designar moltes altres malalties cut\xc3\xa0nies i el seu origen i gravetat s\xc3\xb3n molt variables._NEWLINE_En un dels evangelis es narra la curaci\xc3\xb3 d\'un possible lepr\xc3\xb3s per Jes\xc3\xbas, exemplificant com n\'estava d\'estesa i el seu coneixement (Mc 1, 40-45; Mt 8, 1-4, Lucas 5, 12-16). En els primers textos on apareix, la lepra sempre s\'ha representat com una gran amena\xc3\xa7a i els leprosos han estat tradicionalment molt exclosos per la societat. Sovint se\'ls rebutjava de la seva comunitat i de les seves fam\xc3\xadlies a causa de la malaltia, i en pa\xc3\xafsos subdesenvolupats aquesta pr\xc3\xa0ctica es continua seguint avui en dia._NEWLINE_La lepra ha donat lloc a fortes mesures de segregaci\xc3\xb3 i exclusi\xc3\xb3 social, de vegades heredit\xc3\xa0ria. La disminuci\xc3\xb3 de la lepra a Europa va comen\xc3\xa7ar al segle\xc2\xa0xvi, que tot i no tenir-ne una explicaci\xc3\xb3 satisfact\xc3\xb2ria es podria suposar que \xc3\xa9s per les millores higi\xc3\xa8niques i per la millora de les precaucions per part de la poblaci\xc3\xb3._NEWLINE_El 1873, el noruec Hansen Armauer va descobrir el bacteri responsable d\'aquesta malaltia. Aix\xc3\xb2 va suposar un gran avan\xc3\xa7 per al tractament de la malaltia, i en el seu nom es va batejar com a malaltia de Hansen._NEWLINE_Anys m\xc3\xa9s tard es va comen\xc3\xa7ar a intentar afrontar la malaltia de diverses maneres. Els darrers vint anys m\xc3\xa9s de 12 milions de persones s\'han curat i la seva prevalen\xc3\xa7a ha disminu\xc3\xaft en un 90%. S\'ha erradicat a 108 dels 122 pa\xc3\xafsos que n\'eren afectats i ja no \xc3\xa9s un problema important per a la salut p\xc3\xbablica, tot i que en alguns pa\xc3\xafsos continua causant estralls.\n_START_SECTION_\nEpidemiologia\n_START_PARAGRAPH_\nEl 1985 hi havia 5,4 milions de persones afectades per aquesta malaltia. El 1994, 2 milions. I el 2005 hi havien unes 500.000 persones afectades. Segons informes oficials rebuts de 138 pa\xc3\xafsos de totes les regions de l\'OMS, la prevalen\xc3\xa7a registrada mundialment de lepra el 2015 va ser de 176.176 casos. Els focus geogr\xc3\xa0fics on es troba principalment la lepra s\xc3\xb3n \xc3\x8dndia, Brasil i \xc3\x80frica Central._NEWLINE_A Espanya hi ha 1 cas per 100.000 habitants, la majoria dels quals es concentren a Andalusia (Ja\xc3\xa9n, M\xc3\xa0laga i Almeria), on trobem uns 2000 casos; aix\xc3\xad com a Gal\xc3\xadcia, Can\xc3\xa0ries i Llevant. A Catalunya, nom\xc3\xa9s hi ha uns 300 casos.\n_START_SECTION_\nClassificaci\xc3\xb3\n_START_PARAGRAPH_\nLa classificaci\xc3\xb3 de la lepra es fa segons aspectes cl\xc3\xadnics, bacteriol\xc3\xb2gics, immunol\xc3\xb2gics i histopatol\xc3\xb2gics. En molts pacients infectats la malaltia desapareix espont\xc3\xa0niament i no es desenvolupen lesions. Els que desenvolupen lesions es classifiquen en paucibacilars (tenen pocs microorganismes als seus teixits) o multibacilars (tenen molts microorganismes als seus teixits)._NEWLINE_La lesi\xc3\xb3 inicial constitueix la malaltia indeterminada, que pot resoldre\'s espont\xc3\xa0niament o evolucionar a una altra forma de la malaltia, que ser\xc3\xa0 la forma borderline o dimorfa. A partir d\'aqu\xc3\xad la malaltia pot evolucionar cap a una de les dues formes polars de la malaltia, que s\xc3\xb3n la tuberculoide i la lepromatosa._NEWLINE_La malaltia borderline es caracteritza per la seva inestabilitat. De vegades hi ha casos que es transformen del pol tuberculoide al lepromat\xc3\xb3s en un proc\xc3\xa9s anomenat downgrading.\n_START_SECTION_\nTractament\n_START_PARAGRAPH_\nLa lepra \xc3\xa9s curable amb una combinaci\xc3\xb3 de f\xc3\xa0rmacs coneguda com a tractament multif\xc3\xa0rmac (MDT, de l\'angl\xc3\xa8s Multidrug Therapy), ja que el tractament de la lepra amb un sol f\xc3\xa0rmac contra la lepra (monoter\xc3\xa0pia) donar\xc3\xa0 lloc al desenvolupament de la resist\xc3\xa8ncia al f\xc3\xa0rmac. La combinaci\xc3\xb3 de f\xc3\xa0rmacs utilitzats  dep\xc3\xa8n de la classificaci\xc3\xb3 de la malaltia. La Rifampicina, la medicina antileprosa m\xc3\xa9s important, s\'inclou en el tractament d\'ambd\xc3\xb3s tipus de lepra. Per al tractament de pacients amb lepra multibacilar, l\'OMS recomana una combinaci\xc3\xb3 de rifampicina, clofazimina i dapsona; En pacients amb lepra paucibacilar, MDT utilitza una combinaci\xc3\xb3 de rifampicina i dapsona._NEWLINE_La ter\xc3\xa0pia multiif\xc3\xa0rmac, recomanada per primera vegada per un Comit\xc3\xa8 d\'Experts de l\'OMS l\'any 1984, es va convertir r\xc3\xa0pidament en el tractament est\xc3\xa0ndard de la lepra i l\'OMS la lliura gratu\xc3\xaftament a tots els pa\xc3\xafsos end\xc3\xa8mics des de 1995. Com a prove\xc3\xafdor de pr\xc3\xa0cticament el 100% de les necessitats mundials de MDT, l\'OMS col\xc2\xb7labora estretament amb els donants i els fabricants per planificar-ne la fabricaci\xc3\xb3, l\'adquisici\xc3\xb3 i l\'enviament de medicaments MDT als pa\xc3\xafsos afectats.'